ഹീറോ ആകാന് ശ്രമിക്കേണ്ട യാത്രക്കാരുടെ ജീവന് അപകടത്തിലാഴ്ത്തി കെഎസ്ആര്ടിസി ബസ് വെള്ളത്തിലേക്ക് ഓടിച്ചിറക്കിയ ഡ്രൈവര് ജയദീപ് എസിന്റെ ലൈന്സന്സ് സസ്പെന്ഡ് ചെയ്യുമെന്ന് മോട്ടര്വാഹന വകുപ്പ് അറിയിപ്പ് നല്കി . അപകടമുണ്ടാകുമെന്ന് ബോധ്യമുണ്ടായിട്ടും 14 യാത്രക്കാരുമായി വെള്ളക്കെട്ടിലേക്ക് ഇറങ്ങുകയായിരുന്നു എന്നാണ് വകുപ്പ് പറയുന്നത്. ജയദീപിന് കാരണം കാണിക്കല് നോട്ടിസ് നല്കിയെന്നും 14 ദിവസത്തിനകം മറുപടി നല്കിയില്ലെങ്കില് ലൈസന്സ് സസ്പെന്ഡ് ചെയ്യുമെന്നും മോട്ടര് വാഹന വകുപ്പ് അറിയിച്ചു. യാത്രക്കാരുടെ ജീവനു ഭീഷണിയാകുന്ന തരത്തില് വാഹനം ഓടിച്ചതിന് ഈരാറ്റുപേട്ടയിലെ ഡ്രൈവര് ജയദീപിനെ കെഎസ്ആര്ടിസി സസ്പെന്ഡ് ചെയ്തിരുന്നു. ഗതാഗതമന്ത്രി ആന്റണി രാജുവിന്റെ നിര്ദേശത്തെ തുടര്ന്നായിരുന്നു നടപടി. ഈരാറ്റുപേട്ടയിലേക്ക് പോയ ബസ് പൂഞ്ഞാര് സെന്റ് മേരീസ് പള്ളിക്ക് മുന്നില് വച്ചാണ് വെള്ളക്കെട്ടില്പ്പെട്ടത്.തുടര്ന്നാണ് അപകടം ഉണ്ടായത് പള്ളിയുടെ മുന്വശത്തെത്തിയപ്പോള് പെട്ടെന്ന് വെള്ളം ഇരച്ച് കയറിയെന്നും ഉടനെ ബസ് വലത്തേക്ക് തിരിച്ച് പള്ളിമതിലിനോട് ചേര്ത്ത് നിര്ത്തിയെന്നുമായിരുന്നു ഡ്രൈവര് നല്കിയ വിശദീകരണം. ഉരുള്പൊട്ടി വെള്ളം വന്ന് വണ്ടി നിന്നുപോയതാണെന്നും കെട്ടി വലിച്ച് ഡിപ്പോയില് എത്തിക്കുകയായിരുന്നുവെന്നും വിശദീകരണത്തില് പറയുന്നു. ഒരാള്പൊക്കത്തിലുള്ള വെള്ളക്കെട്ടില്നിന്ന് നാട്ടുകാരാണ് യാത്രക്കാരെ സുരക്ഷിതമായി പുറത്തെത്തിച്ചത്.